Samuel Butler (romanforfatter)

Samuel Butler (1835–1902) var en britisk forfatter, satiriker og skribent, sønnesønn til biskopen Samuel Butler (1774–1839).

Familiebakgrunn og oppvekst ledet han mot en framtid som prest, men Butler brøt tvert med både familie og kristendom i studietiden. 

I 1859 forlot han hjemlandet som ateist og dro til New Zealand. Der utforsket han landet, og etablerte seg snart som sauebonde. Innsatsen hans strakk både til for vellykket sauedrift og deltagelse i det lokale kulturlivet. Livet i det nye landet skildret han i boka A First Year in Canterbury Settlement som kom i 1863. 

Han returnerte til England i 1864. I 1872 ble han kjent gjennom boka Erewhon (nesten det engelske ordet for ingensteds - skrevet baklengs). Det var en satire over hans viktorianske samtid, en skildring av en fiktiv verden der kriminalitet var en sykdom, og sykdom kriminalitet. I 1891 kom han også med en fortsettelse, Erewhon Revisited.

I årene fra 1873 arbeidet han med romanen han kanskje er mest kjent for i ettertiden, The Way of All Flesh. Det er en nær selvbiografisk skildring av livet i en viktoriansk engelsk prestefamilie. Han arbeidet med boka fram til 1885, men den ble først utgitt i 1903 - etter hans død.

Referanser

Eksterne lenker 
 
 

Britiske forfattere